हादराव क’रना जिउसानि गिख्रंथाव साग्लोबसारनायाव थानानैबो लोखि मन्दिरफोरजों लोगोसे रायजोयारि जायगा आरो हिन्दु नखरफोराव सिबिनाय मन्थ्रफोरजों रिंखांदों रायजोनि खना-खनला जायगाफोराव। रायजोनि गासै लोखि मन्दिर, गोबां रायजोयारि जायगाफोराव लोगोसे हिन्दु धोरोमारिफोरनि नखर-नखर लोखि देबिनाव आर’ज गाबदों आरो सिबिदों। बे फुजायाव धोन-सम्फथि, खाफाल गोनां जानो लोखि देबिनाव आर’ज गाबनायनि जर’खा सान। धोरोम सिबियारिफोरा गोबां मिजिं लानानै बे लोखि फुजाखौ दिनै रायजोनि खना-खनला सिबिनाय आरो खुलुमनाय नुनो मोननाय जादों। लोखि देबिया जाबाय हिन्दु धोरोमारि सुबुंफोरनि धोन-सम्फथि, जौगानाय, स्रां, गियान, खाफाल गोनां , साहज आरो खाफाल गोनांनि देबि। धोरोमनि फोथायनाय बादिब्ला लोखिया थाफायोब्ला सुख- सान्थिफोरा उसिग्लाब जोबो हिन्दु धोरोम सिबियारिफोरनि संसाराव। बिनि अनगायैबो देबि लोखिया धोरोम सिबियारिफोरनो होयो गोहो-बोलो , लुबैनाय, खाफाल गोनां जिउ। बिनिखायनो देबि लोखिनि बोर मोननो हिन्दु धोरोम सिबियारिफोरा मन्दिर-मन्दिर नङाब्लाबो नखर-नखर लोखि देबिनो फुजा होयो आरो आर’ज गाबो । हिन्दु धोरोम सिबियारिफोरा लोखि देबिखौ सिबियो-आर’ज गाबोब्लाबो थिखानाय काटि दाननि फुर्निमा अखाफोराव बे लोखि फुजाखौ खुंनाय जायो। बिनिखायनो दिनै हिन्दु धोरोमारि सुबुंफोरा देबि लोखिनि मुङाव आलारि बाथि सावनानै प्रसाद बाउनानै फुजियो। बिनिखायनो दिनै हिन्दु धोरोमारि नखरफोराव मोनाबिलि जानाय लोगो-लोगोनो नखरनि सिथला, दरखं मोखांफोराव समायना-रमायना जोंथि-जोंथा आलारि बाथि फोजोंनानै लोखि देबिखौ फुजिनानै बरायनाय थासारि नुनो मोनदों। क’रना जिउसानि गिख्रंथाव थासारिआवबो लोखि देबिखौ गोजोन होनो रायजोनि गासैबो लोखि मन्दिर, रायजोयारि जायगा आरो हिन्दु धोरोमारिफोरनि नखर-नखर सोलिदों फिसा-गेदेर लोखि फुजानि हाबाफारि। मिथिनाय बादिब्ला रायजोनि खायसे जायगाफोराव सानै-सानथामनि हाबाफारिजों लोखि फुजाखौ खुंगोन। बे लोखि देबिखौ खायसे बर’ सुबुंफोरा माइनाव फुजा होननानैबो फुजिनाय नुयो। नाथाय जोंनि बर’ सुबुंफोरा थि जानो हायाखैदि लोखि फुजायानो माइनाव फुजा नंगौना नङा । मानोना दाखालै काटि बिहु थामहिनबा खाथि गासा सानखौ बाथौ सिबियारि बर’फोरा माइनाव फुजा होननानैबो फुजिदों आरो सिबिदों। बाथ्राया जाबाय खाथि गासा सावनाय सानखौ माइनाव फुजा होननानै फालियोब्ला दिनैनि सानखौ मा होननानै फालिगोन! बे मोनसे फिननाय गोयै सोंथि सिखांदों। बे थिग दि असमिया सोदोब “लोखि” माने बर’आव “माइनाव ” । अब्ला दिनैनि लोखि फुजानि सानखौ बाथौ दोहोरोमारि बर’फोरा फालिनाया बेसे बानबुंथि दं। बे लिरनाया रावनिबो हेंथायै लिरनाय नङा। खालि बाथ्राफोरखौ स्रां जानोसो लिरनायसो। बे लिरनायजों लोखि फुजा आरो माइनाव फुजाखौ स्रा खालामनो नागिरनायसो। बिनिखायनो दिनैनि फुजा ” लोखि फुजा” आरो “खाथि गासा ” खालि फुजिनाय माइनाव फुजानि फारागथिया मा ? जियानो जाया मानो लोखि देबिया हादराव साग्लोबसारनाय गिख्रंथाव क’रना जिउसाखौ थाब फोजोबस्रांनानै सुबुं माहारिनियाव गोजोना फैथों बेखौ मिजिंथिबाय।